钦定古今图书集成/明伦汇编/家范典/第101卷 > 吕柟语录 > 《礼部北所语》
## 钦定古今图书集成/明伦汇编/家范典/第101卷 > 吕柟语录 > 《礼部北所语》

王献荩问：“徽之宗祠，一族之主咸集，其椅棹杯箸遍
设，则地不能容，或有局定而不加减，又甚简亵。若只
祀始祖及高曾祖考之大宗，然其所费又多取办于
支子，而其祖考不与，情如之何？”先生曰：“所祀惟始祖
及高曾祖考之大宗为是。若群主毕聚，于情则不亲，
于礼则不严，当各祭诸私寝。且始祖众所同出，立春”
祭先祖，先祖亦所同出，皆支子所当祭者，亦可以伸
其敬矣，何必其祖祢在此而后为之？若主祭则不拘，
《宗子》曰“于礼则不严”是矣。何以谓于情则不亲也？曰：
亲言乎其仁也，严言乎其义也。既有我之高曾祖考，
又以他人之高曾祖考混之，其对越之情斯不亲矣，
其可乎？